google/wiki40b huggingface dataset:
Eksploderende padder

Eksploderende padder er et fenomen som oppstår når en kråke, på jakt etter paddelever, angriper en oppblåst padde. Fenomenet ble først observert i april 2005 ved Hamburg i Tyskland og i en innsjø ved Låsby i Danmark.
Det spesielle ved disse hendelsene, er at paddene eksploderer mens de er i live. Det er for eksempel kjent at døde hvaler kan eksplodere, men da som et resultat av at det danner seg gasser under forråtnelsesprosessen.

Beskrivelse

I april 2005 omtalte media at flere padder i Altona-distriktet i Hamburg raskt vokste til de var langt større enn normalt, før de eksploderte, slik at restene ble slengt opptil en meter av gårde. Det ble rapportert at hendelsene inntraff hyppigst mellom klokken 2 og 3 om natten. 26. april 2005 uttalte miljøarbeideren Werner Smolnik at minst 1000 padder hadde omkommet på denne måten i løpet av få dager.

Forklaringer

En veterinær i Berlin, Franz Mutschmann, samlet inn døde dyr for å obdusere dem. Hans arbeider viste at fenomenet hadde sammenheng med at antallet kråker i området nylig hadde økt. Årsaken var en kombinasjon av kråkeangrep og naturlig oppblåsing, som er en av paddenes forsvarsmekanismer. Kråkene angrep paddene ved å hakke seg gjennom huden mellom paddenes bryst- og bukhule, for å spise leveren, åpenbart en delikatesse for kråkene. Når paddene forsøkte å forsvare seg ved å blåse seg opp, førte hullet i kroppen og den manglende leveren til at blodkar og lunger sprakk. Det tilsynelatende epidemiske omfanget ble også forklart av Mutschmann: «Kråker er intelligente dyr. De lærer svært raskt hvordan de får tak i paddenes lever.»
Andre forklaringer inkluderte virus- eller soppinfeksjoner, men ved laboratorieforsøk fant man ingen smittestoffer. Danske biologer antydet at pesticider kunne være en forklaring, andre trakk inn ultrafiolett stråling på grunn av redusert ozonlag.
Siglufjarðarkaupstaður

Siglufjarðarkaupstaður er en tidligere kommune (sveitarfélag) i regionen Norðurland vestra på Island, med 1 352 innbyggere ved utgangen av 2005. I 2006 ble kommunen slått sammen med Ólafsfjarðarbær, og inngår nå i den nye kommunen Fjallabyggð.
Måke fortell hva du så

«Måke fortell hva du så» er en slagermelodi med melodi av Harry Bergstrøm og tekst av Jakoc Hjelte. På enkelte plateinnspillinger blir også Juul Hansen nevnt som tekstforfatter, så det er en del forvirring rundt dette. Den ble først sunget inn på plate i 1954 av Gunnar Engedahl og Erling Stordahl med Rolf Syversens kvartett, men finnes i en rekke mer moderne innspillinger som på Frem fra Glemselen kap.19 med Rita Engebretsen og med De Syngende Husmødre på platen Husmødrenes favoritter. Visa omhandler et skipsforlis, og mange har i senere tid knyttet sangen opp mot forliset til snurperen «Brenning», som gikk ned på Stadhavet 1. mars 1956. Av et mannskap på 20 overlevde bare én. Erling Abelsen fra Straumen laget en dokumentarfilm om dette forliset og brukte melodien der, men teksten er altså noen år eldre.
Universismen

Universismen er et påbegynt, men ufullført filosofisk verk av Vidkun Quisling.
Quisling hadde arbeidet med verket i over tredve år. Han etterlot seg rundt 800 sider da han ble avrettet i oktober 1945. Han hadde planlagt at verket skulle ha tre bind, og det skulle omhandle en rekke ulike temaer.
I 2006 ble det gitt ut en redigert utgave av manuskriptet på Juritzen forlag. Utgaven var redigert av Arve Juritzen og Anne Kristin Strøm.
Professor Else Barth, som har forsket på det filosofiske innholdet i Quisling-manuskriptet og utgitt boken Gud, det er meg om emnet, omtalte det ufullførte verket slik: «Ellers er han absolutt ikke original. Det meste av det han sier, har han lånt her og der og gjentar det i svulmende ordelag. Tittelen på boken, Gud, det er meg, er et sitat.»
Quislings mål var ikke å skape en ny religion, men å finne det felles grunnlag for alle religioner, noe som på engelsk kalles Universalism. I universismen er foreningen av det maskuline og det feminine prinsipp alle tings opphav.
Det er tre grunnsetninger i universismen. Det er: 1. Bare levende vesener kan ha rettigheter og friheter. Ethvert individ har sin arts fulle rettigheter og friheter. 2. Bare mennesker kan ha plikter. Ethvert individ har de plikter han/hun har påtatt seg ved løfte, avtale eller seksuelt samkvem eller pådratt seg ved skadegjørende handling. 3. Dersom intet levende vesen føler seg krenket, er ingen skade skjedd.
Brendan sjøfareren

Brendans reiser

Tilnavnet «sjøfareren» fikk han på grunn av boken Brendans reiser, som forteller historien om hans reise sammen med seksti munker i skinnkledde båter (currach) da han var syv år gammel. De lette etter et «forjettet land» i Atlanterhavet. Stedet har blitt identifisert som Hebridene eller andre øyer nord for Skottland, Island, Kanariøyene og Nord-Amerika, uten at man har kommet til noen enighet. Boken ble skrevet av en utvandret irsk munk og har trekk fra både tidlige kristne skrifter og irsk folklore. Den var meget populær og er bevart i hele 116 manuskripter på latin fra middelalderen; i tillegg finnes den i oversettelse på middelengelsk, fransk, tysk, flamsk, italiensk, provençalsk og norsk. Historien er gjenfortalt i verseform i moderne språkdrakt av Matthew Arnold.
Fortellingen har fellestrekk med tidligere immram, reiser til underverdenen – henlagt til øyer vest i havet, i irsk mytologi. Den mest kjente av disse er Brans sjøreise. 
En ekspedisjon ledet av Tim Severin i 1976/77 viste at det var mulig å seile med irske skinnbåter helt til Nord-Amerika. Severins bok Navigatio – The Brendan Voyage forteller i detalj om mulighetene for at historien er sann, uten at det blir identifisert noe sikkert landingssted for munkene.
Oiticella

Utseende

Middelsstore (vingespenn ca. 60 millimeter), gulbrune til gråbrune påfuglspinnere. Forvingen har en skrå, mørk stripe gjennom hele vingen, dessuten gjerne en tverrstripe nær roten. Den er ganske rundet og har forøvrig ingen tegninger.

Levevis

Som vanlig hos påfuglspinnere kan larvene finnes på mange forskjellige busker og trær. De spinner ikke noen kokong, men graver seg ned i jorden for å forvandle seg til en puppe i et utgravd kammer. De voksne sommerfuglene tar ikke næring til seg.

Utbredelse

Slekten er utbredt i Sør-Amerika.
Sosurim av Goguryeo

Bakgrunn

Sosurim var eldste sønn av kong Gogugwon. Han hjalp faren med å styrke kongemakta. Den og nasjonen som helhet hadde blitt hardt rammet etter herjingene til senere Yan, som også grov opp graven til kong Micheon.

Kongetid

Sosurim ble konge etter at faren, kong Gogugwon ble drept av Baekjes kong Geunchogo under hans angrep på Pyongyangfestningen.
Han er ansett for å ha styrket sentraliseringen ved å etablere statlige religiøse institusjoner for å motvirke uenighet mellom stammene. I 372 mottok han buddhisme fra vandrende munker fra tidligere Qin og bygde templer for å huse dem.
Senere samme år fikk han bygd den konfucianske institusjonen Taehak (태학, 太學) for å utdanne barn av adelsskapet. I 374, 375 og 376 angrep han Baekje og i 378 ble han angrepet av khitanerne.
Han døde i 384 og ble gravlagt i skogen Sosurim.

Arv

Det meste av kong Sosurims regjeringstid ble benyttet for å forsøke å holde kontroll med landet, og å styrke kongemakta. Han fikk ikke hevnet sin fars død, men etablerte grunnlaget for landets kommende kriger og erobringer.
Luftsprengning

Luftsprengning er detonasjon av et eksplosiv, som for eksempel en artillerigranat eller et atomvåpen, i lufta i stedet for ved kontakt med bakken eller målet. Den viktigste fordelen med en luftsprengning i forhold til detonasjon på bakkenivå er at energien fra eksplosjonen (samt eventuelle fragmenter av granaten) blir jevnere fordelt over et større område. På den annen side blir den maksimale energien ved målpunktet lavere.
Uttrykket kan også vise til naturlig forekommende luftsprengninger som følge av meteorer som eksploderer i atmosfæren, som for eksempel Tunguska-eksplosjonen i 1908 og Tsjeljabinsk-meteoren i 2013.
Skeie (selskap)

Historie

Skeie ble etablert i 1948 av Lars Skeie fra Kvelluren i Sandnes, Norge. Han startet sin virksomhet med å produsere institusjonsmøbler til skoler, sykehus, aldershjem og offentlige konserthus. Skeie har siden midten av 1990-tallet kun produsert fastmonterte stoler. Skeie AS eksporterer i dag primært til de europeiske land og USA, samt også mange leveranser til cruisebåter.
I 2013 leverte Skeie stoler blant annet til fem saler i FN-bygningen i New York, deriblant Sikkerhetsrådet. Høsten 2013 var Skeie med på totalrenoveringen de syv salene i Berliner-kinoen Zoo Palast, der Filmfestivalen i Berlin blir avholdt.
2. ABC-vernregiment

2. ABC-vernregiment (russisk: 2-oй отдельный полк РХБЗ) er et ABC-vernregiment i 2. kombinerte armé i den russiske hæren. Regimentet er forlagt til Samara i Samara oblast.
Grand Palais

Grand Palais er en bygning i Paris, på sørsiden av paradegaten Champs-Élysées, som inneholder museer og utstillingslokaler for bildende kunst. Bygningen ble sammen med Petit Palais reist til Verdensutstillingen i 1900.
Arkitektonisk er bygningen en særegen blanding av nyklassisistisk fasade i stein og smijernsdekorasjoner i art noveau-stil. Den har et buet glasstak og sentral kuppel i glass med bærende konstruksjoner i jern.
Jiang Tingxi

Jiang Tingxi (tradisjonell kinesisk: 蔣廷錫, forenklet kinesisk: 蒋廷锡, pinyin: Jiǎng Tíngxí, født 1669 i Changshu i provinsen Jiangsu i Kina, død 1732) var en kinesisk maler og en av redaktørene av encyklopedien Gujin tushu jicheng (Komplett samling av gamle og moderne skrifter og kart).
Jiang Tingxi var også kjent under navnene Nansha, Qingtong Jushi, Qiujun, Xi Gu, Yangsun og Youjun.
Encyklopedien Gujin tushu jicheng på 5020 bind ble utgitt i 1726 og ble sammenstilt unsder ledelse av Chen Menglei og Jiang Tingxi i Kangxi-keiserens og Yongzheng-keiserens regjeringsperioder under Qing-dynastiet.
Som hoffmaler og storsekretær ved det keiserlige hoff i Kyoto benyttet Jiang seg av et bredt spenn av kunststiler og konsentrerte seg særlig med maleri av fugler og blomster. Jiang Tingxi var også bevandret innen kalligrafien.
Prionodera

Utseende

Middelsstore, avlange, glatte og blanke bladbiller, gjerne brunrøde med metallskinnende dekkvinger. Antennene er tynne. Dekkvingene er litt bredere enn pronotum, som er avrundet, gjerne med en liten tann på hver side. Dekkvingene har noe uregelmessige punktrader. Beina er middels lange og kraftige.

Levevis

Både larvene og de voksne (imago) er planteetere.

Utbredelse

Slekten er utbredt i Mellom- og Sør-Amerika.
Ishockey-VM 2017

Toppdivisjonen

VM i ishockey for toppdivisjonen blir arrangert i Köln i Tyskland og Paris i Frankrike og kampene spilt i perioden 5. til 21. mai 2017.
Einar Gundersen

Klubbkarriere

Einar Gundersen debuterte for Odd i 1914 og spilte for dem til 1927, med unntak av én sesong i Snøgg (1916). Han vant Norgesmesterskapet med Odd i 1915, 1919, 1922, 1924 og 1926. I tillegg vant han seks kretsmesterskap med Odd og ett med Snøgg.
I perioden desember 1921 til mai 1922 spilte han for den franske klubben FC Cette. Han scoret sju mål i debutkampen, og ble straks en publikumsyndling. Likevel takket han nei til å forlenge oppholdet. Han avslo på samme tid også et tilbud om å bli profesjonell i Millwall.
I 1928 flyttet Gundersen til Tønsberg, hvor han hadde fått jobb som brannmann. Her ble han også spillende trener i Tønsberg Turn, der han spilte til han la opp i 1932.

Landslagskarriere

Einar Gundersen debuterte på Norges landslag mot Danmark i 1917. Han spilte totalt 33 landskamper frem til 1928 og scoret 26 mål. Bare Jørgen Juve har scoret flere.
Einar Gundersen scoret ett av målene i Norges første landslagsseier, 3-1 over Danmark i 1918. Året etterpå var han med på å vinne nordisk mesterskap.
I 1920 var han med i OL i Antwerpen, der Norge slo regjerende mester og storfavoritt Storbritannia 3-1. Einar Gundersen scoret ett av målene.
Etter at han la opp, var Einar Gundersen medlem av landslagets uttakningkomité i mange år, hvor han blant annet har fått æren for å ha «oppdaget» Thorbjørn Svenssen.

Annet

Einar Gundersen fikk flere utmerkelser for sine meritter som fotballspiller, blant annet NFFs høyeste utmerkelse, gullmerket, i 1928. Han var også aktiv lokalpolitiker for Arbeiderpartiet i Tønsberg.
Hans yngre bror, Olav Gundersen, og nevø, Einar «Jeisen» Gundersen, spilte også på Norges landslag.
Det magiske sverdet

Om filmen

Filmen er regissert av Frederik De Chau etter romanen The King's Damosel av Vera Chapman. Jessalyn Gilsig, Cary Elwes og Gary Oldman er blant hovedstemmene.
Filmen hadde norsk premiere 25. september 1998.

Handling

Den eventyrslystne gårdsjenta Kayley har i hele sitt liv drømt om å bli ridder av det runde bord i Camelot, akkurat som sin far, Lionel, som ble drept i kamp da hun var barn. Kayley er i ferd med å bli voksen, og har fortsatt den drømmen i behold. Så kidnappes moren Juliana av den onde Ruber, en av Lionel gamle kolleger ved det runde bord og som også var den som drepte ham. Han har i årevis har planlagt å drepe kong Arthur og ta over Camelot, noe som potensielt kan forandre verden som alle kjenner den. Juliana inngår i hans siste plan om å omsider realisere det, som for øvrig også inneholder å stjele kongens verdifulle sverd, Excalibur, som imidlertid forsvinner når Ruber prøver å stjele det.
Kayley greier så vidt å slippe unna, og nå må hun nå Camelot for å finne Excalibur før Ruber og hans menn, og deretter advare kong Arthur. For å gjøre det må hun gjennom Den forbudte skogen, som inneholder mange dødelige farer. Underveis i skogen møter hun på den unge og kjekke, men blinde Garrett som har en komplisert bakgrunnshistorie, samt den tohodede og konstant uenige dragen Devon og Cornwall, som hun legger ut på reisen sammen med.
Starrelva (nord)

Nordre Starrelv er en bekk på ca. 12,6 km, som har Våletjern i Stange som sin opprinnelse. Den renner så igjennom nordlige deler av Stange kommune, og havner i Svartelva. Nordre Starrelva renner da igjennom Stange, Romedal og ut i Svartelva ved Ilseng.
Siden 2004 har Nordre Starrelv vært sterkt infisert med kjempespringfrø, som er en fremmed art i Norge. Og i 2013 fikk Stange 20 000 kr av Fylkesmannen i Hedmark, for bekjempelse av kjempespringfrø.
Skyting under Sentralamerikanske og karibiske leker 1966

Skyting under Sentralamerikanske og karibiske leker 1966. Skyting var en av flere sporter i de tiende sentralamerikanske og karibiske leker som ble arrangert i San Juan på Puerto Rico i perioden 11. til 25. juli 1966. Det var tiende gangen som skyting var med i de sentralamerikanske og karibiske leker. Det var ni øvelser, kun for menn. Colombia ble beste nasjon med tre gullmedaljer foran Venezuela og Mexico med to hver.
John Gabriel Borkman

John Gabriel Borkman er et drama av Henrik Ibsen utgitt i 1896. Stykket hadde
premiere på Svenska Teatern og Suomalainen teatteri (Finlands nationalteater), begge i Helsingfors, 10. januar 1897.

Handlingen

Banksjef John Gabriel Borkman var blitt dømt til fengsel for bedrageri etter å ha foretatt ulovlige transaksjoner med kundenes penger.
Etter å ha sonet sin straff isolerer han seg både for omverdenen, ved aldri å gå ut, og fra sin nærmeste familie, ved kun å oppholde seg i sine værelser i andre etasje av hjemmet. Her vandrer han hvileløst rundt, bitter over ikke ha fått fullendt sine forretningsdrømmer.
Ekteparet Gunhild og John Gabriel Borkman bor i et hus eid av hennes tvillingsøster, Ella Rentheim. Borkman hadde i ungdommen et forhold til Ella, men advokat Hinkel, som også var forelsket i henne, tilbød ham jobben som banksjef mot at han slo opp med Ella. John Gabriel hadde ambisjoner og fant ut at han like gjerne kunne ta til takke med Ellas tvillingsøster Gunhild. Dermed begikk han det kjærlighetssvik å velge bort Ella for sin egen vinnings skyld: «... magtlysten var så ubetvingelig i mig, sér du!» forklarer han senere.
Da han senere underslo penger fra kundekontiene var det advokat Hinkel som avslørte bedrageriet og anga Borkman til politiet.
Barnløse Ella, som har fått vite at hun er dødssyk og ikke har lenge igjen å leve, ønsker nå å adoptere søsterens og svogerens sønn Erhart, som er student. Hun vil deretter gjøre nevøen til enearving, mot at Erhart tar hennes etternavn. John Gabriel Borkman er nok en gang villig til å ofre familiære bånd for å oppnå økonomisk vinning, og denne gang på sønnens vegne. Gunhild motsetter seg bestemt å gå inn på en slik ordning, noe som fører til åpen rivalisering mellom søstrene.
Ella ønsker at Erhart skal komme inn til henne i byen og hjelpe henne den siste tiden hun har igjen å leve. Gunhild ser heller at sønnen fullfører utdannelsen og gjør karriere, slik at han kan gjenopprette familiens ære. Erhart selv har hverken interesse av å gjenreise morens ære eller farens omdømme, eller av å pleie eller arve tanten. Han har sine egne fremtidsplaner. I stedet for å velge mellom to kvinner (Gunhild og Ella) og en yrkesvei, bestemmer Erhart seg for å bryte over tvert. Han vil reise ut i verden med to andre kvinner: den fraskilte Fanny Wilton og Frida Foldal, som er datteren til farens kamerat, Vilhelm Foldal. Herr Foldal ønsker å ta farvel med de reisende, men hører ikke dombjellene fra Fanny Wiltons slede og blir meid ned av de tre som farer avsted til en ytterst uviss fremtid.
Mot stykkets slutt gir John Gabriel Borkman omsider uttrykk for hvilke undertrykte følelser han engang næret for Ella, og søstrene forsones. Til sist bestemmer Borkman seg for å gå ut i snøværet. Han går opp på et platå med oversikt over byen og setter seg ned på en krakk hvor han sovner stille inn.
Åmotselva

Geografi

Elven er 36,5 km lang og drenerer et nedbørsfelt på 288,9 km². Den har sitt utspring i et tjern 1 510 moh. ved fjellet Skula (1 609 moh.) i Lesja kommune. I Åmotsvatnet tar den opp Grytholbekken (10,4 km) som kommer fra et lite tjern (1630 moh) ved Vestre Gråhø i Sunndal kommune. 1,7 km nordøst for Åmotsdalshytta renner Larsbekken (6,1 km), som kommer fra Indre Larstjørni (1 674 moh.) ved Snøhetta i Dovre kommune, ut i Åmotselva. Fra utspringet renner den sørøst før den bøyer sørvest, gjør en u-sving og tar retning nordøst over Åmotsflyin og ned gjennom Åmotsdalen. På sin vei ned Åmotsdalen tar elva opp et tiltalls større og mindre bekker. De største er i tillegg til Grytholbekken og Larsbekken er Urdvassbekken (10,8 km) fra Gråhøsteinslegda i Sunndal kommune, Ytste Tevrråa (11,1 km) gjennom Tjønnglupen og Fremste Tverråa (11,3 km) fra Tjønngluptangen. Åmotselva munner ut i Driva 625 moh. ved det lille tettstedet Engan i Drivdalen.

Friluftsliv

Det er gode muligheter for fiske i Åmotselva (Fiskerik, normal størrelse på ørreten opp til en halv kilo) samt i flere større og mindre vatn i området. Det er mulighet for overnatting i Jervbua (tilhører Oppdal Bygdealmenning) som  ligger ved Urdvassbekkens utløp i Åmotselva. Letteste adkomst er fra skiferbruddene i Drivdalen (Ca 4 timer å gå) eller fra Snøheim (Ca 5 timer å gå).

Vern

Åmotselva er vernet sammen med Åmotsdalen i Fylkesdelplan for Dovrefjellområdet, vedtatt i Kronprinsregentens resolusjon av 3. mai 2002
Omloop Het Nieuwsblad 2009

Omloop Het Nieuwsblad 2009 var den 64. utgaven av Omloop Het Nieuwsblad, og ble arrangert 28. februar 2009. Thor Hushovd vant innspurten i Gent foran Kevyn Ista og Juan Antonio Flecha.
Cape Shirreff

Cape Shirreff er en fremtredende odde på nordenden av av Ioannes Paulus II Peninsula på Livingston Island i øygruppen Sør-Shetlandsøyene. Odden dekker et isfritt område på om lag 3 km² som sammen med San Telmo Island og Shirreff Cove utgjør et spesielt verneområde i Antarktis (ASPA nr. 149). Området er hekkeplass for antarktisk pelssel og pingviner.
Vrakrester som sannsynligvis stammer fra «San Telmo», et spansk fartøy som forliste i Drakestredet i 1819, ble funnet av William Smith i 1820 på Half Moon Beach ved Cape Shirreff. En varde på Half Moon Beach og en plakett på Gaviota Hill i nærheten er reist til minne om ofrene på det spanske fartøyet. Disse minnesmerkene står oppført på lista over historiske steder og kulturminner i Antarktis.
Odden ble navngitt av Edward Bransfield i 1820 etter kaptein William Shirreff, daværende britisk øverstkommanderende i Stillehavet.
Eugen Laheld

Kunstnerskap

I 1927 satt han i styret for Unge Kunstneres Samfund sammen med Birger Moss-Johnsen, Chr. Neuberth, Wilh. Waagensten, Torstein Rusdal og Nic Schiøll.
I 1929 hadde han en utstilling i Kunstnerforbundet i Oslo sammen med Kristine Rivertz.
På 1930-tallet var han bestyrer av en kunstnerkoloni på Citadelløya, med stillingsbenevnelsen «husfar». I 1934 hadde han en stor utstilling på Kunstnernes Hus sammen med kunstnerkollegene Erik Brandt, Hjalmar Haalke og Tor Refsum. Laheld stilte der ut en rekke landskapsmalerier fra Telemark og Eggedal. Frem mot 2. verdenskrig hadde han blitt en godt etablert samtidskunstner i Norge, og ble omtalt blant annet som «en av våre betydeligere kunstnere».

Portrett

Billedhuggeren Torleiv Agdestein stilte i 1923 ut en portrettbyste av Eugen Laheld. Leiremodellen til bysten er avbildet i bind 2 av Norsk kunsthistorie fra 1927.

Familie

Han var fetter av maleren Bjarne Mauritz Larsen og maleren Normand Laheld.
Crunchyroll

Crunchyroll er en amerikansk nettside og internasjonalt nettsamfunn fokusert rundt videostrømning av østasiatisk media, blant annet anime, manga, drama og musikk. Det ble grunnlagt i 2006 av en gruppe avgangselever fra University of California, Berkeley. Crunchyrolls nettside har over 20 millioner medlemmer. Crunchyroll er eid av Otter Media (som igjen eies av AT&T og The Chernin Group) og TV Tokyo.
Crunchyroll-nettsiden har over 200 animeshow, over 200 asiatiske dramaer, i tillegg til 50 mangaer, selv om ikke alt innholdet er tilgjengelig verden over på grunn av lisensbegrensninger.
Lakewood

Geografi

Ifølge United States Census Bureau har byen et areal på 110,0 km². 107,7 km² av det er land og 2,3 km² (2,05 %) vann.

Demografi

Under folketellingen i 2000 var det 144 126 innbyggere, 60 531 husstander og 36 500 familier bosatt i byen. Folketettheten var 1338,0/km².

Lokalt styre

Inntil 1969 hadde ikke området kjent som Lakewood noen lokal, offentlig forvaltning, selv om de hadde flere vannforsyningsdistrikter, flere brannvesendistrikter og forvaltningen i Jefferson County. Tettstedet hadde allerede eksistert i omtrent 80 år før det offisielt fikk bystatus i 1969.
Lakewoods befolkning velger byrådsstyre (City Council) som består av borgermester, som representerer hele byen, og 10 byrådsmedlemmer, to fra hvert av byens fem geografiske valgområder. Borgermesteren og byrådet styrer driften av byens offentlige forvaltning.

Statlig representasjon

Nesten hele City of Lakewood hører hjemme i Colorado House District 26. Lakewood er representert av Rep. Andy Kerr.
Filmmusikk

Filmmusikk er musikk som er komponert spesielt for bruk i film, men det kan også innbefatte annen musikk. Vanligvis brukes slik musikk som stemningsskaper i film, ved at musikken understreker en eller flere hendelser i handlingen, eller ved at en eller flere av rollefigurene blir gitt et spesielt musikalsk tema. Et eksempel på det siste er for eksempel Imperial March-temaet (komponert av John Williams) som symboliserer det galaktiske imperiet og Darth Vader i seks av de ni Star Wars-filmene.
Filmmusikk er som regel ikke-diegetisk. Det vil si at den ikke kommer fra en synlig kilde på skjermen. Men det finnes unntak, som for eksempel i filmen Vill vest (Blazing Saddles) (Mel Brooks 1974), hvor ikke-diegetisk filmmusikk parodiseres ved at Count Basie and his Big Band plutselig dukker opp «i bildet» under avspillingen av en melodi.
Vattenfall Cyclassics 2009

Vattenfall Cyclassics 2009 var den 14. utgaven av rittet og ble syklet 16. august 2009 i og området rundt Hamburg. Tyler Farrar vant rittet etter en massespurt, og tok dermed sin første store proffseier.